Бярозка  
*Міхась Пазнякоў*

Стаіць яна на ўзлеску,

Каля густых ялін,

І золата на сцежку

Плыве з яе галін.

Усмешкаю святлістай

Праменіць увышынь.

Гляджу я — і ўрачыста,

Святочна на душы.

Ніяк не надзівіцца.

Іду, удзячны госць,

А музыкай бруіцца

Бярозкі прыгажосць.

Шануй яе, хлапчына,

Не гань і не ламай.

Вясной на сок (загіне!)

Глядзі, не надразай.

Запомні: ёй таксама

Балюча кожны раз.

Прырода нам як мама,

Што нарадзіла нас.